«Коми Республикаын дасьтысьöны збыльмöдны бюджетникъясöс да том йöзöс оланiнöн могмöдан уджтас»

«Татшöм отсöг сетöмын медшöрнас лоö 15-18 во вылö ипотека серти кредитуйтöм вонас 3-4% улö. Та дырйи гражданалысь мынтысьны верманлунсö гарантируйтысьнас лоö ачыс регионыс», – висьталiс Коми Республикаса Юралысь Вячеслав Гайзер Кöрткерöс районö удж серти ветлöм бöрын.

«Патера кузя могсö талун решитны медся сьöкыд, кыдзи пырджык овлö, бюджет юкöнса уджалысьяслы, торйöн нин том йöзлы. Та дырйи тайö категория йöзыслы колö кутшöмкö залог, сы могысь, медым сы улö банкыс вермис сетны кредит. Печораын сöвещание вылын *(Сиктын том семьяяслы оланiн стрöитöм (ньöбöм) вылö, а сiдзжö ас оланiн стрöитысьяслы Коми Республикаса республиканскöй бюджет тшöт весьтö государствосянь отсöг сетан содтöд мераяс кузя республиканскöй сöвещание, 2011 вося урасьöм тöлысь 25 лун – содт.)* öткымын министерстволы вöлi тшöктöма думыштны содтöд мераяс тайö мытшöдсö решитöм могысь. Бöркывнас вöлi вöзйöма вужвыйöн вежны кредит сетан механизмсö. Республика кутас сетны сьöмсö сiдз шусяна социальнöй оланiн стрöитöм вылö банклöн участвуйттöг, уполномочитöм орган пыр, кутас уджавны накöд, кодъяслы колö решитны тайö могсö.

«15 во вылö 3% кредит – тайö бур условиеяс. Таысь кындзи – кыдзи сöмын проектыс кутас уджавны, позяс сёрнитны сы йылысь, мый Коми Республика, Россияын регионъяс пиысь медводдзаяс лыдын вермас ачыс воöдчыны ипотекаöн кредитуйтан ставмирса тшупöдöдз. Мöд ногöн кö, вöзйыны аслас олысьяслы оз сöмын экономика боксянь бур, но, медводз, збыль уджалысь инструмент, мый отсалас решитны оланiн серти могъяс», – содтiс Коми Республикаса Юралысь.